CELEX: 32020D0396
Language: sl
Date: 2020-03-04 00:00:00
Title: Izvedbeni sklep Komisije (EU) 2020/396 z dne 4. marca 2020 o predlagani državljanski pobudi z naslovom „Volivci brez meja, polne politične pravice za državljane EU“ (notificirano pod dokumentarno številko C(2020) 1298) (Besedilo v angleškem jeziku je edino verodostojno)

13.3.2020   
               
               
                  SL
               
               
                  Uradni list Evropske unije
               
               
                  L 77/3
               
            
         IZVEDBENI SKLEP KOMISIJE (EU) 2020/396
         z dne 4. marca 2020
         o predlagani državljanski pobudi z naslovom „Volivci brez meja, polne politične pravice za državljane EU“
         
            
               (notificirano pod dokumentarno številko C(2020) 1298)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2019/788 Evropskega parlamenta in Sveta z dne 17. aprila 2019 o evropski državljanski pobudi (1) in zlasti člena 6 Uredbe,
         ob upoštevanju naslednjega:
         
                     (1)
                  
                  
                     Cilji predlagane državljanske pobude z naslovom „Volivci brez meja, polne politične pravice za državljane EU“, se nanašajo na naslednje:
                     „Zahtevamo reforme, s katerimi bi okrepili obstoječe pravice državljanov EU, da volijo in so voljeni na evropskih in občinskih volitvah v državi prebivanja, ter novo zakonodajo, da se te pravice razširijo na regionalne in nacionalne volitve in na referendume. Glavni cilji so naslednji:
                     
                                 —
                              
                              
                                 odstraniti ovire za registracijo državljanov EU, da lahko volijo in so voljeni na evropskih in lokalnih volitvah v državi prebivanja ali v matični državi,
                              
                           
                                 —
                              
                              
                                 ponovno potrditi, da je splošna volilna pravica temeljna pravica in vrednota. Državljani EU bi morali imeti pravico, da se za vse volitve in referendume lahko odločijo, ali želijo voliti v državi prebivanja ali v matični državi,
                              
                           
                                 —
                              
                              
                                 preučiti učinek take pristne evropeizacije volilnih pravic, preučiti potrebne zaščitne ukrepe in kako bi jih lahko razširili na državljane tretjih držav. Te reforme odpravljajo pomanjkljivost evropske demokracije in ustvarjajo prostor za nadnacionalno politiko.“
                              
                           
               
                     (2)
                  
                  
                     Priloga, ki so jo k predlagani državljanski pobudi predložili organizatorji, vsebuje dodatne informacije o teh ciljih. Navaja, da se število državljanov EU, ki živijo in delajo v državah članicah, ki niso države njihovega državljanstva, povečuje, vendar zaradi ovir pri uveljavljanju njihovih volilnih pravic v državi prebivanja pogosto čutijo, da niso zastopani v lokalni politiki. V Prilogi je navedeno: „Nizka volilna udeležba mobilnih državljanov EU na lokalnih in evropskih volitvah ni presenetljiva, saj imajo v državi prebivališča še vedno samo pravico, da volijo na občinskih in evropskih volitvah, izključeni pa so z volitev in demokratičnih odločitev, ki so dejansko pomembne“. Predlagana pobuda si zato prizadeva „preoblikovati evropsko državljanstvo v pravo državljanstvo“, „narediti korak k splošni volilni pravici“, tako da državljani EU pridobijo polne politične pravice, kar bi „spodbudilo boljše vključevanje“ in „prispevalo k izgradnji nadnacionalne evropske demokracije“.
                  
               
                     (3)
                  
                  
                     Organizatorji so predložili dodatne informacije v obliki brošure.
                  
               
                     (4)
                  
                  
                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje utrjuje demokratično delovanje Unije, saj med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.
                  
               
                     (5)
                  
                  
                     Zato bi morali biti postopki in pogoji, ki veljajo za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.
                  
               
                     (6)
                  
                  
                     Glede na cilj iz prve alinee odstavka 1, zlasti da se „odstrani[jo] ovire za registracijo državljanov EU, da lahko volijo in so voljeni na evropskih in lokalnih volitvah v državi prebivanja ali v matični državi“, bi bila Komisija pristojna za sprejetje predloga pravnega akta Unije na navedenem področju na podlagi člena 22 PDEU.
                  
               
                     (7)
                  
                  
                     Glede na cilj iz druge alinee odstavka 1, zlasti da se „ponovno potrdi[…], da je splošna volilna pravica temeljna pravica in vrednota. Državljani EU bi morali imeti pravico, da se za vse volitve in referendume lahko odločijo, ali želijo voliti v državi prebivanja ali v matični državi“, bi bila Komisija pristojna za sprejetje predloga pravnega akta Unije na navedenem področju na podlagi drugega odstavka člena 25 PDEU.
                  
               
                     (8)
                  
                  
                     Glede na cilj iz tretje alinee odstavka 1, zlasti da se „preuči[…] učinek take pristne evropeizacije volilnih pravic, preuči[jo] potrebn[i] zaščitn[i] ukrep[i] in kako bi jih lahko razširili na državljane tretjih držav“, daje člen 79(4) PDEU Uniji pooblastilo, da „se spodbujajo in podpirajo dejavnosti držav članic zaradi pospeševanja vključevanja državljanov tretjih držav, ki zakonito prebivajo na njihovem ozemlju, pri čemer je izključena kakršna koli harmonizacija zakonov in drugih predpisov držav članic“. Člen 79(4) PDEU bi tako omogočil sprejetje predloga Komisije za raziskovalni program o demokraciji/volilnih pravicah v EU, v okviru katerega bi se med drugim preučilo, v kolikšni meri bi bilo mogoče povečati državljanske pravice državljanov tretjih držav, ki prebivajo na ozemlju Unije.
                  
               
                     (9)
                  
                  
                     Iz navedenih razlogov noben del predlagane pobude ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v skladu s členom 6(3)(c) Uredbe (EU) 2019/788.
                  
               
                     (10)
                  
                  
                     V skladu s členom 5(1) do (3) uredbe je bila ustanovljena skupina organizatorjev in določeni sta bili kontaktni osebi.
                  
               
                     (11)
                  
                  
                     Predlagana pobuda ni očitno žaljiva, neresna ali provokativna niti ni v očitnem nasprotju z vrednotami Unije, kot so določene v členu 2 PEU, in pravicami, določenimi v Listini Evropske unije o temeljnih pravicah.
                  
               
                     (12)
                  
                  
                     Predlagano pobudo z naslovom „Volivci brez meja, polne politične pravice za državljane EU“ bi bilo zato treba prijaviti –
                  
               SPREJELA NASLEDNJI SKLEP:
         
            Člen 1
            Predlagana državljanska pobuda z naslovom „ Volivci brez meja, polne politične pravice za državljane EU“, se prijavi.
         
         
            Člen 2
            Prijava predlagane državljanske pobude z naslovom „ Volivci brez meja, polne politične pravice za državljane EU“, velja od datuma tega sklepa.
         
         
            Člen 3
            Ta sklep je naslovljen na organizatorje državljanske pobude z naslovom „ Volivci brez meja, polne politične pravice za državljane EU“, ki jih zastopata kontaktni osebi Anna COMACCHIO in Claire DAUTCOURT.
         
         
            V Bruslju, 4. marca 2020
            
               
                  Za Komisijo
               
               Věra JOUROVÁ
               
                  Podpredsednica
               
            
         
         
            (1)  UL L 130, 17.5.2019, str. 55.